Nýtt norskt havrannsóknarskip fyri 1,4 mia. nkr. Nýggja norska havrannsóknarskipið «Kronprins Haakon» er komið til Norra og verður royndarsiglt í næstum. Síðani verður farið undir at gera skipið klárt til fyrstu rannsóknarferðina. Skipið er bygt á italsku skipasmiðjuni Fincantieri í Genova og kom til Bergen á fyrsta túri sínum nýggjársdag. -Nú skulu vit liggja her í nakrar dagar og fyrireika okkum til royndarsiglingina úti á firðunum til endaliga handanin av skipinum fer fram í februar, sigur Eivind Johansen, skipari, sum førdi skipið til Norra. Granskingarhentleikarnir eru millum týdningarmestu útgerðina umborð. Mynd: Camilla Aadland Ikki fyrrenn royndirnar eru lidnar, yvirtekur Pólarstovnurin sum eigari skipið. Tað skal brúkast av teimum, universitetinum í Tróndheimi og Havgranskingarstovninum til kanningar í Arktis og Antarktis. -Hetta er størsta rannsóknarskipið hjá Norra og eitt av fyrstu skipunum, sum eru bygt eftir nýggju pólarkotuni, segði verkætlanarleiðarin Øystein Mikelborg, tá skipið varð víst fram í Bergen í gjár. Higani verður skipið stýrt ígjøgnum ísin. Mynd: Camilla Aadland Skipið er hundrað metrar langt og skal hava eina manning upp á 16 mans umframt tveir instrumentteknikarar. Harumframt er pláss fyri 37 granskarum umborð. Skipið kann sigla í 65 samdøgur út í eitt. 14 starvsstovur eru umborð, ein vatnbrunnur miðskips, sum røkkur niður í havið, soleiðis at útgerð kann setast niður eisini í ringum veðri, útgerð er til troling, smáar Rovarar umframt útgerð at handfara ein lítlan boripall. -Hetta er byrjanin til eitt nýtt tíðarskeið fyri pólgransking, sigur Ole Arve Misund, stjóri á Norsk Polarinstitutt. Jacuzzi kann koma væl við, tá rannsóknarferðirnar vara í mánaðir. Mynd: Camilla Aadland Hann vísir á, at skipið bæði kann gera kanningar av fiski, havlívfrøði og havjarðfrøði. Skipið skal hava heimstað í Tromsø og skal eftir ætlan doypast har síðst í mars. -Hetta er eitt sera forkunnugt skip, sum er einastandandi. Hetta skipið kann alt, sum vit kunnu ynskja okkum, sigur Sissel Rogne, stjóri á Havgranskingarstovninum. Rannsóknarferðirnar í ár verða í løtuni lagdar til rættis. -Vit fara at royna skipið hetta til í summar. Í juni rokna vit við at fara undir regluliga raksturin, sigur Mikelborg. Trol eru eisini umborð. Mynd: Camilla Aadland Ein av stóru brúkarunum er granskingarverkætlanin "Arvurin eftir Nansen", sum skal hava tríggjar longri rannsóknarferðir við skipinum í ár. Her luttaka tíggju ymiskir granskingarstovnar. Í 2018-2019 verður ein 140 dagar long rannsóknarferð gjørd til Antarktis. -Tá vit bíløgdu skipið, varð alt havgranskingarumhvørvið biðið um at koma við íblástri. Tí skal skipið kunna handfara tað mesta, sigur Mikelborg. Salongin í nýggja skipinum. Mynd: Camilla Aadland Skipið er mett at kosta 1,4 miljardir norskar krónur. Fleiri seinkingar hava verið ávegis. Per Wilhelm Nieuwejaar, reiðari á Havgranskingarstovninum, hevur fylgt verkætlanini frá byrjanini fyri tíggju árum síðani. -Vit byrja rannsóknirnar í summar og hava sostatt ikki havt hastverk fyrrenn nú. Men nú er ikki nógv tíð at geva út upp á fyri at kunna røkka tí, vit hava bundið okkum til, sigur hann.